Το Παιδί της Μαρίας

Το Παιδί της Μαρίας (γερμανικά: Marienkind), γνωστό και ως Το Παιδί της Παναγίας, αποτελεί ένα γερμανικό λαϊκό παραμύθι που συλλέχθηκε από τους Αδελφούς Γκριμ και συμπεριλήφθηκε στην πρώτη έκδοση των Παιδικών και Σπιτικών Παραμυθιών το 1812 (KHM 3), έκτοτε παραμένοντας σχεδόν το ίδιο στις επόμενες εκδόσεις. Το παραμύθι κατέγραψαν οι Γκριμ από την γειτόνισσά τους, Γκρέτσεν Βιλντ (1787-1819).

Οι Αδελφοί Γκριμ επισήμαναν την ομοιότητά του παραμυθιού με το ιταλικό παραμύθι Το Κορίτσι με το Πρόσωπο Κατσίκας, καθώς και με το νορβηγικό Η Κοπέλα και η Νονά της. Επιπλέον, αναγνώρισαν την θεματική του συνάφεια με το μοτίβο της «απαγορευμένης πόρτας» και του «προδοτικού λεκέ», όπως απαντώνται και στο παραμύθι Το Πουλί του Φίτσερ. Αντίστοιχα αφηγηματικά μοτίβα εντοπίζονται και σε άλλα παραμύθια, όπως το Κυανοπώγων και το Στο Κάστρο της Μαύρης Γυναίκας.

 Πλοκή 
Ένας φτωχός ξυλοκόπος και η σύζυγός του είχαν μια κόρη τριών ετών, την οποία δεν μπορούσαν πλέον να θρέψουν. Η Παναγία εμφανίστηκε στον ξυλοκόπο και του υποσχέθηκε πως θα φρόντιζε το παιδί. Έτσι, το ζευγάρι της το εμπιστεύτηκε (Σε άλλες εκδοχές του παραμυθιού, η πλοκή παραμένει ίδια αλλά η Παναγία και οι υπόλοιπες θρησκευτικές φιγούρες αντικαθίστανται με νεράιδες). Η κόρη μεγάλωσε ευτυχισμένα στον Παράδεισο. Μια μέρα, η Παναγία αναγκάστηκε να αναχωρήσει για ταξίδι και έδωσε στο κορίτσι μια δεσμίδα κλειδιών, λέγοντάς της ότι μπορούσε να ανοίξει δώδεκα πόρτες, αλλά όχι τη δέκατη τρίτη. Το κορίτσι άνοιξε τις πρώτες δώδεκα πόρτες και πίσω από καθεμία βρήκε έναν από τους Απόστολους. Τελικά, άνοιξε και τη δέκατη τρίτη πόρτα. Εκεί βρισκόταν η Αγία Τριάδα, και καθώς κοίταξε μέσα, το δάχτυλό της βάφτηκε με χρυσό. Προσπάθησε να κρύψει το γεγονός και αρνήθηκε τρεις φορές πως είχε παραβεί την εντολή. Η Παναγία, λόγω της ανυπακοής και του ψεύδους της, της είπε ότι δεν μπορούσε πλέον να παραμείνει στον Παράδεισο.

Το κορίτσι αποκοιμήθηκε και όταν ξύπνησε, βρέθηκε μόνη μέσα σε ένα δάσος. Θρηνώντας για τη δυστυχία της, ζούσε σε μια κουφάλα δέντρου, τρεφόταν με άγρια φυτά και, καθώς περνούσε ο καιρός, τα ρούχα της φθάρθηκαν πλήρως μέχρι που έμεινε γυμνή. Μια μέρα, τη βρήκε ένας βασιλιάς, ο οποίος, παρότι δεν μπορούσε να μιλήσει, εντυπωσιάστηκε από την ομορφιά της, την πήρε μαζί του στο παλάτι και την παντρεύτηκε. Ένα χρόνο αργότερα, γέννησε έναν γιο. Τότε εμφανίστηκε η Παναγία και απαίτησε να ομολογήσει πως είχε ανοίξει τη δέκατη τρίτη πόρτα. Εκείνη επέμεινε στο ψέμα, και η Παναγία της πήρε το παιδί. Ο λαός άρχισε να διαδίδει φήμες πως η βασίλισσα είχε σκοτώσει και φάει το ίδιο της το παιδί. Την επόμενη χρονιά, απέκτησε άλλο ένα αγόρι, και τα γεγονότα επαναλήφθηκαν με τον ίδιο τρόπο. Την τρίτη χρονιά, γέννησε μια κόρη· η Παναγία την πήρε στον Παράδεισο και της έδειξε τα δύο της παιδιά, αλλά και πάλι η βασίλισσα αρνήθηκε να ομολογήσει την αλήθεια. 

Αυτή τη φορά, ο βασιλιάς δεν κατόρθωσε να συγκρατήσει το συμβούλιό του, και η βασίλισσα καταδικάστηκε σε θάνατο. Όταν οδηγήθηκε στην πυρά, μετανιωμένη, ευχήθηκε να μπορούσε να εξομολογηθεί πριν πεθάνει. Τότε η Παναγία επανέφερε τα τρία της παιδιά, της χάρισε ξανά τη φωνή της και της εξασφάλισε την ευτυχία για το υπόλοιπο της ζωής της.

 Παραπομπές 
Κατηγορία:Παραμύθια των Αδελφών Γκριμ
Κατηγορία:Γερμανικά παραμύθια

 Εξωτερικοί σύνδεσμοι 
 Ολόκληρο το Παραμύθι στην Αγγλική Βικιθήκη
 Ολόκληρο το Παραμύθι στο Standard Ebooks.